b'\n_START_ARTICLE_\nPeter Prelov\xc5\xa1ek\n_START_SECTION_\n\xc5\xbdivljenje in delo\n_START_PARAGRAPH_\nPo maturi na Be\xc5\xbeigrajski gimnaziji je \xc5\xa1tudiral fiziko na Univerzi v Ljubljani, kjer je leta 1970 diplomiral in leta 1975 doktoriral. V letih 1977-1978 je bil na podoktorskem izobra\xc5\xbeevanju na Tehni\xc5\xa1ki univerzi v M\xc3\xbcnchnu kot \xc5\xa1tipendist sklada Alexander von Humboldt. Od diplome je zaposlen na Institutu Jo\xc5\xbeef Stefan ter na Oddelku za fiziko Fakultete za matematiko in fiziko v Ljubljani, kjer je bil leta 1989 izvoljen v naziv redni profesor. Opravljal je \xc5\xa1tevilne vodstvene funkcije, med drugim je bil od leta 1986 do leta 1994 vodja Odseka za teoreti\xc4\x8dno fiziko na Institutu Jo\xc5\xbeef Stefan, od leta 1997 do leta 1999 pa dekan Fakultete za matematiko in fiziko. Kot gostuju\xc4\x8di znastvenik ali profesor je deloval na \xc5\xa1tevilnih uglednih institucijah po svetu, kot so ETH v Z\xc3\xbcrichu, \xc5\xa0vica, v Los Alamos National Laboratory, ZDA, na EPFL v Loussani, \xc5\xa0vica, na Institute for Theoretical Physics, Santa Barbara, ZDA, na Institutu Maxa Plancka v Stuttgartu, Nem\xc4\x8dija, na Univerzi Tohuku v Sendaiu, na In\xc5\xa1itutu za fiziko trdnih snovi, Ka\xc5\xa1iva na Japonskem in drugod._NEWLINE_Raziskovalno se ukvarja predvsem s teorijo trdne snovi, iz \xc4\x8desar je samostojno ali s sodelavci objavil preko 160 \xc4\x8dlankov v uglednih mednarodnih revijah in rezultati predstavil na ve\xc4\x8d kot 70 vabljenih predavanjih na mednarodnih konferencah ter strokovnih sre\xc4\x8danjih. Bil je mentor pri 14 diplomskih delih in 11 doktorskih disertacijah.'